The Braes of Killiecrankie
Whaur hae ye been sae braw, lad?
Whaur hae ye been sae brankie-o?
Whaur hae ye been sae braw lad?
Cam' ye by Killiecrankie-o?
An' ye had been whaur I hae been,
Ye wadna been sae cantie-o;
An' ye had seen what I hae seen
On the braes o' Killiecrankie-o.
I fought at land, I fought at sea,
At hame I fought my auntie-o,
But I met the devil and Dundee
On the braes o' Killiecrankie-o.
The bauld Pitcur fell in a furr,
And Clavers gat a clankie-o,
Or I had fed an Athol gled
On the braes o' Killiecrankie-o.
O fie, Mackay, what gart ye lie
I' the bush ayont the brankie-o?
Ye'd better kiss'd King Willie's loof,
Than come to Killiecrankie-o.
Final chorus
It's nae shame, it's nae shame,
It's nae shame to shank ye-o;
There's sour slaes on Athol braes,
And de'ils at Killiecrankie-o.

